KIRJALLINEN KYSYMYS E-2296/01

esittäjä(t): Konstantinos Hatzidakis (PPE-DE) komissiolle

(31. heinäkuuta 2001)

Aihe: Saastuneen lihan tuonti Kreikkaan

Pireuksen eläinlääkintäviranomaisten asiakirjan K 3768 mukaan 30. toukokuuta 2001 tehdyssä tarkastuksessa havaittiin, että 17,2 tonnia Saksasta peräisin olevaa naudanlihaa ja 12,5 tonnia Ranskasta peräisin olevaa naudanlihaa oli listerioosin saastuttamaa. Lihat takavarikoitiin 14. kesäkuuta 2001.

Vastaava tapaus, jossa löydettiin 3,5 tonnia Saksasta peräisin olevaa saastunutta naudanlihaa, esiintyi myöhempänä ajankohtana, kuten käy ilmi Pireuksen eläinlääkintäviranomaisten asiakirjasta K 4377. Lihat takavarikoitiin 11. heinäkuuta 2001. Molemmissa tapauksissa lihojen mukana oli toimitettu kaikki tarvittavat terveystodistukset.

Onko komissio tietoinen edellä mainituista tapauksista? Onko komissio tyytyväinen eläintuotteiden maahantuonnin ja maastaviennin yhteydessä Euroopan unionin jäsenvaltioiden rajoilla, erityisesti Ranskassa ja Saksassa toteutettuihin tarkastuksiin?

Mitä komissio aikoo tehdä estääkseen vastaavien tapausten toistumisen tulevaisuudessa?

David Byrnen komission puolesta antama vastaus

(4. lokakuuta 2001)

Komissio ei ole saanut nopean hälytysjärjestelmänsä kautta tietoa seikoista, joihin arvoisa parlamentin jäsen viittaa. Eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11. joulukuuta 1989 annetun direktiivin 89/662/EY(1) 4 artiklassa säädetään, että eri eläinlääkintädirektiivien mukaisesti hankitut tuotteet tarkastetaan samalla tavoin riippumatta siitä, onko ne tarkoitettu yhteisön sisäiseen kauppaan vai kansalliseen kauppaan.

Missään muussa eläinlääkintädirektiivissä ei säädetä Listeria monocytogenes -bakteeria koskevista mikrobiologisista vaatimuksista, paitsi raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä annetussa direktiivissä 92/46/ETY(2). Kyseiselle mikro-organismille on asetettu muiden elintarvikkeiden kuin maidon ja maitotuotteiden osalta raja-arvoja ainoastaan kansallisessa lainsäädännössä. Kansallisen lainsäädännön perustana on oltava riskianalyysi tai pätevä tieteellinen lausunto, jotta se on yhdenmukainen EY:n perustamissopimuksen kanssa eikä muodosta kaupan estettä. Myös raja-arvoja koskevat sisäiset tarkastukset kuuluvat jäsenvaltioiden toimivaltaan.

Kansanterveyttä koskevia eläinlääkintätoimenpiteitä käsittelevä tiedekomitea mainitsee 23. syyskuuta 1999 antamassaan lausunnossa, että elintarvikkeista aiheutuvien listeriatartuntojen epidemiologiasta saatavilla olevien tietojen perusteella elintarvikkeen, jossa on alle 100 Listeria monocytogenes -bakteeria grammassa kulutushetkellä, voidaan katsoa muodostavan vähäisen riskin kuluttajille.

Komissio on koonnut jäsenvaltioiden asiantuntijoista työryhmän, jonka tarkoituksena on keskustella yleisesti kaikkien elintarvikeluokkien asianmukaisten mikrobiologisten vaatimusten yhdenmukaistamisesta. Työryhmän työn tulokset sisällytetään yhteisön sääntelyhankkeeseen kuten komission 14. heinäkuuta 2000 antaman ja Euroopan parlamentille ja neuvostolle toimitetun ehdotuksen Euroopan parlamentin ja neuvoston asetukseksi elintarvikehygieniasta(3) 6 artiklassa esitetään.

(1) EYVL L 395, 30.12.1989.

(2) EYVL L 268, 14.9.1992.

(3) EYVL C 365 E, 19.12.2000.